stanford-oval/wikipedia huggingface dataset:
ไผ่ผารบ ก่อเกียรติยิม
ประวัติ

ไผ่ผารบเคยชกมวยไทยมาก่อน โดยใช้ชื่อว่า "คนโหด ลูกเขาวงค์" ก่อนจะมาชกในศึกวันทรงชัยที่สนามมวยเวทีลุมพินี ของโปรโมเตอร์ ทรงชัย รัตนสุบรรณ ได้เปลี่ยนชื่อเป็น "ดาวเด่น สิงห์คลองสี่" จากความเป็นนักมวยหมัดหนัก จึงได้รับฉายาว่า "ไอ้หมัดดาวตก" แม้จะไม่เคยเป็นแชมป์ แต่ก็เป็นรองแชมป์ประเทศไทยในรุ่นฟลายเวท (112 ปอนด์) และเคยเอาชนะ ธงชัย ต.ศิลาชัย นักมวยไทยชื่อดังมาแล้ว
เมื่อหันมาชกมวยสากลอาชีพ จึงเปลี่ยนมาเป็นชื่อ "ไผ่ผารบ" โดยนำชื่อและนามสกุลจริงมารวมกัน  โดยเป็นนักมวยในสังกัดก่อเกียรติกรุ๊ป ของ ก่อเกียรติ พณิชยารมณ์  ได้ชกในครั้งที่สองก็ได้ขึ้นชิงแชมป์ในรุ่นฟลายเวทของสมาคมมวยแห่งทวีปเอเชีย (PABA) เลยทันที จากนั้นก็ได้เปลี่ยนไปชกในรุ่นที่เล็กกว่าอีกคือรุ่น ไลท์ฟลายเวท (108 ปอนด์) และก็ได้เป็นแชมป์ PABA อีก  และยังเป็นแชมป์เอเชียแปซิฟิกในรุ่นเดียวกันนี้ของ WBO อีกด้วย  ต่อมาในเดือนพฤศจิกายน พ.ศ. 2553 ได้ลดรุ่นมาชกในรุ่นมินิมั่มเวทและได้ขึ้นชิงแชมป์ในรุ่นนี้ที่ว่างของ WBA ASIA กับนักมวยชาวฟิลิปปินส์ ก็ปรากฏว่าสามารถเอาชนะน็อกไปได้เพียงแค่ยกแรกเท่านั้น
ต่อมาในวันที่ 7 พฤศจิกายน พ.ศ. 2554 ไผ่ผารบได้ขึ้นชิงแชมป์โลกเฉพาะกาลในรุ่นนี้ ของสมาคมมวยโลก (WBA) กับ เฮซุส ซิลเวสเตร นักมวยชาวเม็กซิกัน ปรากฏว่าไผ่ผารบเป็นฝ่ายเอาชนะคะแนนไปได้อย่างเอกฉันท์ แต่ก็คู่คี่สูสี เนื่องจากในช่วงท้าย ๆ การชก ไผ่ผารบเป็นฝ่ายถูกนักมวยชาวเม็กซิกันไล่ชกอยู่ฝ่ายเดียว
ในวันที่ 8 มกราคม พ.ศ. 2555 ไผ่ผารบถูกตำรวจจับในข้อหาค้ายาบ้าพร้อมกับนักมวยไทยอีกราย โดยเจ้าตัวอ้างว่าทำไปเพราะเงินที่ได้จากการชกมวย ไม่พอกับค่าใช้จ่าย ทำให้ต้องหมดอนาคตในวงการมวยไปเลยทันที
ซึ่งไผ่ผารบถูกตัดสินจำคุกเป็นเวลา 3 ปี 6 เดือน ที่เรือนจำอำเภอชัยบาดาล ขณะที่ได้รับโทษมาราว 8 เดือน ในเดือนกันยายน พ.ศ. 2556 ก็ได้รับอนุญาตเป็นพิเศษจากกรมราชทัณฑ์ ได้ออกมาชกนอกเรือนจำได้ โดยเริ่มจากการชิงแชมป์รุ่นฟลายเวท ของ WBC เอเชีย และพ้นโทษออกมาในเดือนมกราคม พ.ศ. 2557 ได้แชมป์รุ่นไลท์ฟลายเวท ขององค์กรมวยโลก (WBO) โอเรียนทัล เมื่อวันที่ 8 พฤษภาคม ปีเดียวกัน และได้แชมป์รุ่นไลท์ฟลายเวท ของ WBA ASIA เมื่อวันที่ 12 กันยายน ปีเดียวกัน
ต่อมา ไผ่ผารบแพ้เป็นครั้งแรก เมื่อขึ้นป้องกันแชมป์รุ่นไลท์ฟลายเวท WBO โอเรียนทัล เมื่อวันที่ 26 กุมภาพันธ์ พ.ศ. 2559 เมื่อถูกหมัดของ เจสซี เอสปินัส นักมวยชาวฟิลิปปินส์อัดเข้าลิ้นปี่ในยกที่ 8 ในการชกที่เวทีมวยชั่วคราว วัดโคกกรวด ตำบลตั้งใจ อำเภอเมืองสุรินทร์ จังหวัดสุรินทร์  หลังจากนั้น ไผ่ผารบก็แขวนนวมไป
ชื่ออื่น

ไผ่ผารบ พ.นอบน้อม
แหล่งข้อมูลอื่น

http://boxrec.com/list_bouts.php?human_id=514618&cat=boxer เก็บถาวร 2015-06-17 ที่ เวย์แบ็กแมชชีน
หมิงฉือลู่

หมิงฉือลู่ (จีนตัวย่อ: 明实录; จีนตัวเต็ม: 明實錄) เป็นหนังสือรายปีเกี่ยวกับจักรพรรดิแห่งราชวงศ์หมิง (ค.ศ. 1368–1644) เป็นแหล่งข้อมูลประวัติศาสตร์ที่ใหญ่ที่สุดแหล่งเดียวของราชวงศ์หมิง นักประวัติศาสตร์สมัยใหม่เห็นว่า หนังสือชุดนี้ "มีบทบาทสำคัญอย่างยิ่งในการประกอบสร้างสังคมและการเมืองหมิงขึ้นใหม่ในทางประวัติศาสตร์" หลังราชวงศ์หมิงล่มสลายแล้ว ราชวงศ์ชิงใช้หนังสือชุดนี้เป็นแหล่งข้อมูลหลักในการจัดทำ หมิงฉือ
ในประเทศไทยมีการแปล หมิงฉือลู่ และ ชิงฉือลู่ เฉพาะในส่วนที่เกี่ยวข้องกับสยาม ออกเผยแพร่เมื่อ พ.ศ. 2549 ใช้ชื่อว่า หมิงสือลู่-ชิงสือลู่ บันทึกเรื่องจริงแห่งราชวงศ์หมิงและราชวงศ์ชิง ตอนว่าด้วยสยาม
แหล่งข้อมูลทางประวัติศาสตร์

ฉือลู่ สำหรับจักรพรรดิแต่ละพระองค์นั้น สำนักประวัติศาสตร์ที่เน่ย์เก๋อแต่งตั้งขึ้นจะเป็นผู้เรียบเรียงขึ้นหลังจากจักรพรรดิพระองค์นั้นสวรรคต โดยใช้แหล่งข้อมูลทางประวัติศาสตร์หลายประเภท เช่น
ฉี่จฺวีจู้ (起居注) เป็นบันทึกพระราชกิจและพระราชดำรัสรายวันของจักรพรรดิในราชสำนัก
รื่อลี่ (日曆) เป็นเอกสารที่คณะกรรมการชุดหนึ่งจัดทำขึ้นโดยใช้บันทึกรายวันและงานเขียนอื่น ๆ เป็นแหล่งข้อมูล เอกสารเหล่านี้มีความเห็นยุติตรงกันว่าเป็นแหล่งข้อมูลในการเรียบเรียง ฉือลู่
แหล่งข้อมูลอื่น เช่น เอกสารที่รวบรวมจากศูนย์มณฑล และคัดออกมาจากเอกสารราชการ เช่น ฎีกา หนังสือจากเสนาบดี และกิจจานุเบกษาของนครหลวง
รายชื่อ

| ฉือลู่ | จักรพรรดิ |
| --- | --- |
ไท่จู่ฉือลู่ (太祖實錄): จักรพรรดิหมิงไท่จู่ หรือรู้จักกันในชื่อ  จักรพรรดิหงอู่
ไท่จงฉือลู่ (太宗實錄): จักรพรรดิหมิงไท่จง หรือรู้จักกันในชื่อ  จักรพรรดิหย่งเล่อ (รวมถึงจักรพรรดิรัชกาลก่อนอย่างจักรพรรดิเจี้ยนเหวินด้วย)
เหรินจงฉือลู่ (仁宗實錄): จักรพรรดิหมิงเหรินจง หรือรู้จักกันในชื่อ  จักรพรรดิหงซี
เซฺวียนจงฉือลู่ (宣宗實錄): จักรพรรดิหมิงเซฺวียนจง หรือรู้จักกันในชื่อ  จักรพรรดิเซฺวียนเต๋อ
อ่านเพิ่ม

Wade, Geoff. tr. (2005). Southeast Asia in the Ming Shi-lu: an open access resource. Singapore: Asia Research Institute and the Singapore E-Press, National University of Singapore.
แหล่งข้อมูลอื่น

"Veritable Records of the Ming Dynasty, Joseon Dynasty & Qing Dynasty". sinica.edu.tw (ภาษาจีนตัวเต็ม). Academia Sinica.
"Veritable Records of the Ming, Veritable Records of the Qing". history.go.kr (ภาษาเกาหลี และ จีนตัวเต็ม). National Institute of Korean History. คลังข้อมูลเก่าเก็บจากแหล่งเดิมเมื่อ 2019-10-02. สืบค้นเมื่อ 2022-11-03.
Interactive scholarly edition, with critical English translation and multimodal resources mashup (publications, images, videos) Engineering Historical Memory.
เควซาร์

ภาพวาดจินตนาการของศิลปินที่วาดเควซาร์ ULAS J1120+0641 ที่ส่องสว่างเมือ 12.9 พันล้านปีที่แล้ว
เควซาร์ หรือ เควเซอร์ (อังกฤษ: quasar; IPA: /ˈkweɪzɑr/) เป็นคำย่อของคำว่า Quasistellar Radio Sources หรือเรียกอีกอย่างหนึ่งว่า แหล่งกำเนิดของคลื่นวิทยุคล้ายกับดวงดาว ถูกค้นพบเมื่อทศวรรษที่ 1960 ด้วยกล้องโทรทรรศน์วิทยุ เริ่มแรกเควซาร์ไม่มีหลักฐานระบุแน่นอนว่าคืออะไร แต่จากที่นักดาราศาสตร์ได้สำรวจและค้นพบ เควซาร์คือวัตถุที่มีแสงสว่างเจิดจ้าเป็นอย่างมาก ส่วนใหญ่พวกมันจะอยู่ห่างไกลจากโลกด้วยระยะทางมากกว่า 100,000,000 ปีแสง ซี่งเคลื่อนที่ในอวกาศด้วยความเร็วสูงประมาณ 177,000 ไมล์ต่อวินาที ซึ่งเป็นความเร็วเกือบเทียบเท่ากับแสง
เควซาร์อยู่ห่างไกลจากโลกเป็นอย่างมาก จึงมีความเป็นไปได้ว่าอาจจะเป็นวัตถุที่ก่อกำเนิดขึ้นในห้วงอวกาศ ในยุคของการเริ่มแรกของประวัติศาสตร์เอกภพ ซึ่งแสงเจิดจ้าที่ได้รับจากเควซาร์นี้ ได้เดินทางมาในห้วงอวกาศด้วยระยะเวลาหลายสิบ ๆ ล้านปี ซึ่งเป็นระยะเวลาที่ยาวนานมาก เควซาร์อาจจะเดินทางในห้วงอวกาศมายาวนานก่อนที่โลกจะถือกำเนิดขึ้น และจากการศึกษาล่าสุดของนักดาราศาสตร์ได้ระบุว่า เควซาร์คือวัตถุขนาดใหญ่ที่มีลักษณะคล้ายกับดาวฤกษ์ คือมีแสงสว่างในตัวเอง แต่เควซาร์แตกต่างจากดาวฤกษ์ตรงที่มีแสงสว่างมากกว่าถึง 1,000 เท่า และไม่สามารถระบุตำแหน่งในห้วงอวกาศได้อย่างแน่นอน เควซาร์อาจจะมีขนาดใหญ่โตมโหฬารใกล้เคียงกับระบบสุริยะของโลกหรือใหญกว่าเป็นหลายร้อยเท่า และหมุนด้วยความเร็วราว 153,000 ไมล์/วินาที (250,000 กิโลเมตร/วินาที) เควซาร์ อาจจะเป็นแกนของดาราจักรที่กำลังเกิดการตื่นตัวอยู่ก็ได้
ดูเพิ่ม

3ซี 273
3ซี 274 (เมซีเย 87)
เบลซาร์
หลุมดำ
ดาราจักรกัมมันต์
แหล่งข้อมูลอื่น

3C 273 เควซาร์ที่สว่างที่สุด
3C 273: ดาวแปรแสงแห่งยุค
SKY-MAP.ORG ภาพถ่ายเควซาร์ 3C 273 จาก SDSS
ปรากฏการณ์ด็อพเพลอร์

แหล่งกำเนิดคลื่นกำลังเคลื่อนที่ไปทางซ้าย ความถี่ของคลื่นทางด้านซ้ายจึงสูงกว่าทางด้านขวา
การเปลี่ยนแปลงของความยาวคลื่นที่เกิดจากการเคลื่อนที่ของแหล่งกำเนิด
แอนิเมชันที่แสดงให้เห็นว่าปรากฏการณ์ด็อพเพลอร์ทำให้เสียงเครื่องยนต์หรือเสียงไซเรนแหลมขึ้นเมื่อเข้าใกล้มากกว่าตอนที่วิ่งห่างออกไป วงกลมสีแดงเป็นตัวแทนของคลื่นเสียง

เสียงแตรรถที่วิ่งผ่าน
ปรากฏการณ์ด็อพเพลอร์ (อังกฤษ: Doppler Effect) หรือบางครั้งเรียกว่า การเลื่อนด็อพเพลอร์ (Doppler shift) เป็นปรากฏการณ์ทางวิทยาศาสตร์อย่างหนึ่งที่ตั้งชื่อตามคริสทีอัน ด็อพเพลอร์เกี่ยวกับการเปลี่ยนแปลงความถี่ของคลื่นและความยาวคลื่น
ในมุมมองของผู้สังเกตเมื่อมีการเคลื่อนที่ที่สัมพันธ์กับแหล่งกำเนิดคลื่นนั้น พบเห็นได้ทั่วไปในชีวิตประจำวันเช่น เมื่อมีรถพยาบาลส่งสัญญาณไซเรนเคลื่อนเข้าใกล้ ผ่านตัวเรา และวิ่งห่างออกไป คลื่นเสียงที่เราได้ยินจะมีความถี่สูงขึ้น (กว่าคลื่นที่ส่งออกมาตามปกติ) ขณะที่รถเคลื่อนเข้ามาหา คลื่นเสียงมีลักษณะปกติขณะที่รถผ่านตัว และจะมีความถี่ลดลงเมื่อรถวิ่งห่างออกไป
คลื่นที่มีการแพร่โดยต้องอาศัยตัวกลาง เช่นคลื่นเสียง ความเร็วของผู้สังเกตกับความเร็วของแหล่งกำเนิดคลื่นจะมีความสัมพันธ์กับตัวกลางที่คลื่นนั้นแพร่ผ่าน ปรากฏการณ์ด็อพเพลอร์โดยรวมจะเป็นผลจากทั้งการเคลื่อนที่ของแหล่งกำเนิด การเคลื่อนที่ของผู้สังเกต และการเคลื่อนที่ของตัวกลางด้วย ปรากฏการณ์ในแต่ละส่วนสามารถวิเคราะห์ได้โดยแยกจากกัน ส่วนคลื่นที่ไม่จำเป็นต้องอาศัยตัวกลางเช่นคลื่นแสงหรือแรงโน้มถ่วงในทฤษฎีสัมพัทธภาพพิเศษ จะสนใจเฉพาะความเร็วสัมพันธ์ที่แตกต่างกันระหว่างผู้สังเกตกับแหล่งกำเนิดเท่านั้น การเปลี่ยนความถี่ของเสียงที่ผู้ฟังได้ยินจะขึ้นอยู่กับความเร็วของแหล่งกำเนิด
การเปลี่ยนความถี่ของเสียงที่ผู้ฟังได้ยินจะขึ้นอยู่กับความเร็วของแหล่งกำเนิด Vs (s ย่อมาจาก Source) และความเร็วของผู้ฟังVL (L ย่อมาจาก Listener) โดยทั่วไปทั้งผู้ฟังและแหล่งกำเนิดอาจจะเคลื่อนที่ได้ ดังนั้นในการวิเคราะห์จึงไม่เหมาะสมที่จะใช้ผู้ฟังหรือแหล่งกำเนิดเป็นกรอบอ้างอิง ในที่นี่จึงใช้ตัวกลางที่เสียงเคลื่อนที่เป็นการอ้างอิง ซึ่งจะทำให้อัตราเร็วเสียงคงตัวเสมอ ไม่ขึ้นอยู่กับความเร็วของแหล่งกำเนิดหรือผู้ฟัง ในส่วนของของความเร็ซของแหล่งกำเนิด VS และความเร็วของผู้ฟัง VL จะวัดเทียบตัวกลางของคลื่นเสียงด้วย และเนื่องจากการศึกษาปรากฎการณ์คอปเพลอร์ในที่นี้เป็นเป็นเพียงการศึกษาในเบื้องต้น ดังนั้นจะพิจารณาเฉพาะกรณีที่ความเร็วของแหล่งกำเนิดและผู้ฟังอยู่บนเส้นตรงที่เชื่อมระหว่างแหล่งกำเนิดกับผู้ฟังเท่านั้น (การเคลื่อนที่ 1 มิติ)
แหล่งข้อมูลอื่น

หนังสือฟิสิกส์มหาวิทยาลัย 1 เล่ม  2 เขียนโดย พงษ์ศักดิ์ ชินนาบุญ
ปรากฏการณ์ด็อพเพลอร์ จากเว็บไซต์ scienceworld
วัดศรีชมภูองค์ตื้อ

| วัดศรีชมภูองค์ตื้อ |
| --- | --- |

ที่ตั้ง: ตำบลน้ำโมง อำเภอท่าบ่อ จังหวัดหนองคาย
ประเภท: วัดราษฎร์
นิกาย: มหานิกาย
 สถานีย่อยพระพุทธศาสนา
วัดศรีชมภูองค์ตื้อ เป็นวัดสังกัดมหานิกาย ตั้งอยู่เลขที่ 1 หมู่ 8 บ้านน้ำโมง ตำบลน้ำโมง อำเภอท่าบ่อ จังหวัดหนองคาย มีที่ดินที่ตั้งวัด  เนื้อที่  11  ไร่    2  งาน   14  ตารางวา  โฉนดเลขที่  1212  มีอาณาเขตดังนี้
ทิศเหนือ  	ประมาณ  220 เมตร  จดที่มีการครอบครอง
ทิศตะวันออก  ประมาณ  140  เมตร  จดลำห้วยโมง
ทิศใต้  		ประมาณ  270  เมตร  จดถนนสาธารณประโยชน์
ทิศตะวันตก	ประมาณ  121  เมตร  จดถนนสาธารณประโยชน์
วัดศรีชมภูองค์ตื้อได้ถูกสร้างขึ้นเมื่อปี  พ.ศ.  2105   ได้รับพระราชทานวิสุงคามสีมา  เมื่อ  พ.ศ.  2105  มีเขตวิสุงคามสีมา  ขนาดกว้าง  7  เมตร  ยาว  13  เมตร	โบราณวัตถุในวัดที่สามารถพบได้ในปัจจุบันมีดังต่อไปนี้
1)  หลวงพ่อพระเจ้าองค์ตื้อ
2)  พระพุทธสิหิงค์  พระพุทธรูปศิลปะสมัยล้านช้าง
3)  เจดีย์หางนกยูง  2  เจดีย์
4)  เจดีย์ดอกบัว  1  เจดีย์
5)  หลักศิลาจารึกบันทึกเป็นอักษรขอม  ในอดีตมี  11  หลัก  ปัจจุบันเหลือ  4  หลัก
ประวัติหลวงพ่อพระเจ้าองค์ตื้อ

พระพุทธรูปองค์นี้ได้ก่อสร้างมาแต่ดึกดำบรรพ์มีพระรูปงดงามน่าเลื่อมใส  สร้างในสมัยพระเจ้าไชยเชษฐาธิราชครองเมืองเวียงจันทร์  พระสงฆ์ในวัดศรีชมภูองค์ตื้อได้ประชุมปรึกษาหารือกัน  ลงมติจะหล่อพระพุทธรูปองค์นี้ขึ้นในบ้านน้ำโมง  (เดิมเรียกว่าบ้านน้ำโหม่ง)  เพื่อเป็นที่เคารพสักการะแก่อนุชนรุ่นหลังต่อ ๆ มา  เมื่อตกลงกันแล้วจึงได้ชักชวนบรรดาพุทธศาสนิกชนทั้งหลาย  เพื่อเรี่ยไรทองเหลืองบ้าง  ทองแดงบ้าง  ตามแต่ผู้ที่มีจิตศรัทธาจากท้องที่อำเภอและจังหวัดใกล้เคียง  ได้ทองหนักตื้อหนึ่ง  (มาตราโบราณภาคอีสานถือว่า  100  ชั่งเป็นหมื่น  10  หมื่นเป็นแสน  10  แสนเป็นล้าน  10  ล้านเป็นโกฏิ  10  โกฏิเป็นหนึ่งกือ  10  กือเป็นหนึ่งตื้อ)
พระสงฆ์และชาวบ้านจึงพร้อมกันหล่อ  เป็นส่วน  ๆ  ในวันสุดท้ายเป็นวันหล่อตอนพระเกศ  ในตอนเช้าได้ยกเบ้าเทแล้วแต่ไม่ติด  เมื่อเอาเบ้าเข้าเตาใหม่  ทองยังไม่ละลายดีก็พอดีเป็นเวลาจวนพระจะฉันเพล  พระทั้งหมดจึงทิ้งเบ้าเข้าเตาหรือทิ้งเบ้าไว้ในเตาแล้วก็ขึ้นไปฉันเพลบนกุฏิฉันเพลเสร็จแล้วลงมาหมายจะเทเบ้าที่ค้างไว้กลับปรากฏเป็นว่ามีผู้เทติด  และตอนพระเกศสวยงามกว่าที่ตอนจะเป็น  เป็นอัศจรรย์สืบถามได้ความว่า  (มีชายผู้หนึ่งนุ่งห่มผ้าขาวมายกเบ้านั้นเทจนสำเร็จ)  แต่ด้วยเหตุที่เบ้านั้นร้อนเมื่อเทเสร็จแล้ว  ชายผู้นั้นจึงวิ่งไปทางเหนือบ้านน้ำโมงมีผู้เห็นยืนโลเลอยู่ริมหนองน้ำแห่งหนึ่งแล้วหายไป  (หนองน้ำนั้นภายหลังชาวบ้านเรียกว่าหนองโลเลมาจนถึงปัจจุบันนี้  และชายผู้นั้นก็เข้าใจกันว่าเป็นเทวดามาช่วยสร้าง)
เมื่อได้นำพระพุทธรูปที่หล่อแล้วมาประดิษฐานไว้ในวัด  มีขุนนางชั้นผู้ใหญ่แห่งเมืองเวียงจันทร์มาเที่ยวบ้านน้ำโมงสองท่านชื่อว่า  ท่านหมื่นจันทร์  กับ  ท่านหมื่นราม  ทั้งสองท่านนี้ได้เห็นพระเจ้าองค์ตื้อก็เกิดศรัทธาเลื่อมใสที่จะช่วยเหลือ  จึงได้ช่วยกันก่อฐาน  และทำราวเป็นการส่งเสริมศรัทธาของผู้สร้าง  ครั้นเมื่อขุนนางทั้งสองได้กลับถึงเมืองเวียงจันทร์แล้ว  ได้กราบทูลพระเจ้าไชยเชษฐาธิราชซึ่งครองเมืองเวียงจันทร์ในเวลานั้นพระเจ้าไชยเชษฐาธิราชได้เสด็จมาทอดพระเนตรก็ทรงเกิดศรัทธาจึงได้สร้างวิหารประดิษฐานกับแบ่งปันเขตแดนให้เป็นเขตข้าทาสบริวารของพระเจ้าองค์ตื้อดังนี้
1 . ทางตะวันออกถึงบ้านมะก่องเชียงขวา( ทางฝั่งซ้ายตรงข้ามอำเภอโพนพิสัย )
2. ทางตะวันตกถึงบ้านหวากเมืองโสม ( อำเภอน้ำโสม  จังหวัดอุดรธานี)
3. ทางทิศใต้ถึงบ้านบ่อเอือดหรือบ่ออาด ( อยู่ในอำเภอเพ็ญ  จังหวัดอุดรธานี)
4. ทางเหนือไม่ปรากฏหลักฐานชัดเจน  คาดว่าน่าจะเป็น  บ้านพานพร้าว  อำเภอศรีเชียงใหม่  จังหวัดหนองคาย  และเมือง “กินายโม้”  ส.ป.ป.ลาว  ในปัจจุบัน
พลเมืองที่อยู่ในเขตข้าทาสของพระเจ้าองค์ตื้อตั้งแต่เดิมมาต้องเสียส่วยสาอากรให้แก่ทางราชการ   แต่เมื่อตกเป็นข้าทาสของพระเจ้าองค์ตื้อ โดยผู้ใดประกอบอาชีพทางใดก็ให้นำสิ่งนั้นมาเสียส่วยให้แก่วัดศรีชมพูองค์ตื้อทั้งสิ้น	เช่น  ผู้ใดเป็นช่างเหล็กก็ให้นำเครื่องเหล็กมาเสีย  ผู้ใดทำนาก็ให้นำข้าวมาเสีย   ผู้ใดทำนาเกลือก็ให้เอาเกลือมาเสียทางวัดก็มีพนักงานคอยเก็บรักษาและจำหน่ายประจำเสมอ   ที่ด้านหน้าของพระวิหารมีตัวหนังสือไทยน้อยหรือหนังสือลาวเดี๋ยวนี้อยู่ด้วย  แต่เวลานี้เก่าและลบเลือนมากอ่านไม่ได้ความติดต่อกัน  พระเจ้าองค์ตื้อเป็นพระพุทธรูปขนาดใหญ่หล่อด้วยทองสัมฤทธิ์ฝีมือช่างฝ่ายเหนือและล้านช้างผสมกัน  นับเป็นพระพุทธรูปที่มีลักษณะงดงามมาก เป็นพระประธานซึ่งสร้างด้วยทองสัมฤทธิ์องค์ใหญ่ที่สุดในจังหวัดนั่งขัดสมาธิปางมารวิชัยหน้าตักกว้าง  3 เมตร 29  เชนติเมตร  สูง 4 เมตร ประดิษฐานอยู่ที่วัดศรีชมภู  องค์ตื้อ  ตำบลน้ำโมง  อำเภอท่าบ่อ  จังหวัดหนองคาย  เป็นพระพุทธรูปที่ศักดิ์สิทธิ์ที่มีประชาชนทั้งสองฝั่งแม่น้ำโขง เคารพนับถือมาก
ประวัติในหินศิลาจารึกเรื่องหลวงพ่อพระเจ้าองค์ตื้อ

1.  สร้างเมื่อพุทธศักราช    105  พระวรรษา
2. พระชัยเชษฐาเป็นลูกเขยพระยาศรีสุวรรณ ภรรยาของพระชัยเชษฐาคือ  พระนางศรีสมโพธิ   มีลูก 4 คน เป็นชาย  3 คน   เป็นหญิง   1 คน
3. พระชัยเชษฐา เกิดที่เมืองเวียงคุก  ภรรยาเกิดที่เมืองจำปา  ( บ. น้ำโมง  ) ในปัจจุบันนี้
4. นามวัด โกศีล สร้างได้  1ปี 3 เดือน สมภาร ชื่อ พระครูอินทราธิราช อายุ  34 ปี พรรษา 15 มีพระอยู่ด้วย 12  รูป   สามเณร  5 รูป
5. ทางวัดโกศีล  ทางยาว  1 เส้น 5 วา   กว้าง   1 เส้น  10 วา
6.  วัดโกศีล เป็นวัดที่สำคัญมากกงจักรเกิดที่วัดนี้ พระชัยเชษฐาจึงเลื่อมใสจึงชักชวนคณะที่มีศรัทธารวม 8 คน สร้างพระพุทธรูปใหญ่หน้าตัก กว้าง3 เมตร สูง 4 เมตร รายนามบุคคลทั้ง8 คือ
พระชัยเชษฐา  ท้าวอินทราธิราราช   ท้าวเสนากัสสะปะ    ท้าวอินทร   ท้าวเศษสุวรรณ   ท้าวพระยาศรี  ท้าวดามแดงทิพย์  ท้าวอินสรไกรยสิทธิ์  รวมเป็นคน  12  ภาษาที่มาร่วมกันสร้าง  พระชัยเชษฐาเป็นคนหล่อ
7. พระชัยเชษฐาจึงป่าวร้องบริวาร  500  คนมาช่วยหล่อ  เป็นทองเหลือง  เงิน  และคำผสมกันน้ำหนักได้หนึ่งตื้อ  ทำพิธีหล่อเท่าไรก็ไม่สำเร็จ  ต่อเมื่อพระอินทร์และเทพยุดา  108  องค์มาช่วยหล่อจึงสำเร็จ
8. วัดโกศีล  ตั้งอยู่ริมแม่น้ำโขง  สร้างอยู่  7  ปี  7  เดือน  จึงสำเร็จเป็นหลวงพ่อองค์ตื้อ
9.  เมื่อหล่อแล้ว  มีอภินิหารเป็นสิ่งศักดิ์สิทธิ์ถึง  100  อย่าง
10.  พระพุทธรูปองค์นี้สิ้นเงิน  105,000  ชั่ง
11.  บ้านที่ขึ้นเป็นบริวารมี  13  บ้านคือ  เมืองเวียงคุก  กองนาง  กำพร้า  จินายโม้  ปากโค  พรานพร้าว  ศรีเชียงใหม่หนองคุ้งยางคำ  หนองแซงศรี  สามขา  ท่าบ่อ  พร้าว  บ่อโอทะนา
การดำเนินงานในวัดศรีชมภูองค์ตื้อ

งานด้านสาธารณูปการ   
วัดศรีชมภูองค์ตื้อ ได้บูรณะ  ซ่อมแซม  ก่อสร้าง  เสนาสนะ  ถาวัตถุต่าง ๆ มากมาย  อาทิเช่น  วิหารประดิษฐานหลวงพ่อพระเจ้าองค์ตื้อ  ศาลาการเปรียญพระครูสังวรกัลยาณวัตร  หอพระไตรปิฎก  ศาลาเอนกประสงค์  ศาลากองอำนวยการ  ห้องน้ำพระภิกษุสงฆ์  กุฏิสงฆ์  ศาลาเอนกประสงค์ริมแม่น้ำโมง  เป็นต้น  เพื่ออำนวยความสะดวกในการเป็นศูนย์อุทยานแหล่งเรียนรู้ท้องถิ่น  และเป็นแหล่งสร้างบุญกุศลในทางพระพุทธศาสนา
การบริหารการปกครอง  
วัดศรีชมภูองค์ตื้อ  มีการบริหารปกครองเป็นแบบสังฆสภา  ประชาธิปไตย  โดยยึดหลักธรรมาธิปไตย  มีคณะกรรมการบริหาร  จัดการ  ดูแลความเป็นระเบียบเรียบร้อย  เพื่อยังศรัทธาให้เกิดแก่อุบาสกอุบาสิกา  พุทธศาสนิกชนทั่วไป  ทั้งใกล้และไกล   ซึ่งมีพระภิกษุจำพรรษา  ไม่ต่ำกว่า  15  รูป  สามเณรไม่ต่ำกว่า  17  รูป  ทุกปี
การศาสนศึกษา  
วัดศรีชมภูองค์ตื้อ   แหล่งการศึกษาของพระภิกษุสามเณร  รวมทั้งพุทธศาสนิกชนผู้สนใจทั่วไป  เยาวชนนักเรียนนักศึกษา  สามารถเข้ามาศึกษาหาความรู้จากวัดได้ทุกโอกาส  ซึ่งได้เน้นศาสนศึกษาหลัก ๆ สำหรับพระภิกษุสามเณร  คือ  การศึกษาพระปริยัติธรรมแผนกบาลี  (ประโยค  1-2,  3,  4,)  การศึกษาพระปริยัติธรรมแผนกธรรม  และการศึกษาพระปริยัติธรรมแผนกธรรมศึกษาสำหรับเยาวชนทั้งหลาย  ซึ่งเป็นการปลูกฝังพุทธธรรม  คุณธรรมจริยธรรมในจิตใจของเยาวชนของชาติ
การเผยแผ่พระพุทธศาสนา    
วัดศรีชมภูองค์ตื้อ  ได้ทำการเผยแผ่พระพุทธศาสนาโดยวิธีการต่าง ๆ อาทิเช่น  โครงการบรรพชาสามเณรภาคฤดูร้อน  โครงการอบรมค่ายพุทธธรรม  โครงการอบรมคุณธรรมจริยธรรมต่อต้านยาเสพติด  โครงการปฏิบัติธรรมในวันสำคัญทางพระพุทธศาสนา  วันวิสาขบูชา  วันมาฆบูชา  วันอาสาฬหบูชา  วันเข้าพรรษา  วันออกพรรษา  
วันเฉลิมพระชนมพรรษาของพระบาทสมเด็จพระเจ้าอยู่หัว  และสมเด็จพระนางเจ้าพระบรมราชินีนาถ   จัดแสดงธรรมในวันธัมมัสสวนะ  จัดโครงการปฏิบัติธรรมเฉลิมพระเกียรติ
สนับสนุนโครงการเผยแผ่พระพุทธศาสนา  ให้กับคณะสงฆ์  หน่วยงานราชการ  สถาบันการศึกษา  และหน่วยงานเอกชนทั่วไป  จัดส่งพระวิทยากรดำเนินการอบรม  ให้กับหน่วยงานราชการ  สถาบันการศึกษา  และหน่วยงานเอกชนทั่วไป  อบรม/บรรยายธรรมแก่ชีพราหมณ์ผู้ถือศีลอุโบสถตลอดเทศกาลเข้าพรรษา  จัดโครงการบรรพชาอุปสมบทเฉลิมพระเกียรติ  จัดพระวิทยากรสอนวิชาพระพุทธศาสนาในโรงเรียนในเขตอำเภอท่าบ่อและอำเภอใกล้เคียง
การสาธารณสงเคราะห์   
วัดศรีชมภูองค์ตื้อ  ได้ให้การสนับสนุนแก่สังคมต่าง ๆ ตามสมควรแก่ฐานะ  อาทิเช่น  บริจาคที่ดินให้กับโรงพยาบาลสมเด็จพระยุพราชท่าบ่อ  มอบทุนการศึกษาแก่นักเรียนผู้เรียนดีแต่ยากจน  บริจาควัสดุอุปกรณ์ทางการศึกษาแก่โรงเรียน  บริจาคปัจจัยสมทุบทุนในการก่อสร้างโรงพยาบาลสมเด็จพระยุพราชท่าบ่อ  บริจาคอุปกรณ์คอมพิเตอร์แก่หน่วยงานราชการหลายหน่วยงาน  บริจาคช่วยผู้ประสบภัยธรรมชาติ  เช่น  อุทกภัย  วาตภัย  อัคคีภัย  เป็นต้น
ความสำคัญทางประวัติศาสตร์และสังคม

ในอดีตพระเจ้าไชยเชษฐาธิราชกษัตริย์ล้านช้างผู้สร้างพระเจ้าองค์ตื้อพระพุทธรูปศักดิ์สิทธิ์
ทรงสถาปนาและทำนุบำรุงปฏิสังขรณ์วัดวาอารามต่าง ๆ มากมาย  พุทธศิลป์ในยุคนี้ได้รับอิทธิพลจากล้านนามาก  รวมทั้งพระเจ้าองค์ตื้อ  พระพุทธรูปทองสำริดขนาดใหญ่ที่วัดองค์ตื้อ  นครเวียงจันทน์  และวัดศรีชมภูองค์ตื้อ  บ้านน้ำโมง  อำเภอท่าบ่อ  จังหวัดหนองคาย
สิทธิพร  ณ  นครพนม  อธิบายไว้ในเอกสารประกอบการสัมมนาพัฒนาการทางประวัติศาสตร์ท้องถิ่น  จังหวัดหนองคายว่า  “พระเจ้าองค์ตื้อ”  พระพุทธรูปขนาดใหญ่หนัก  1  ตื้อ  (ประมาณ  12,000 กิโลกรัม  ตื้อเป็นมาตรวัดของคนล้านนา)  ศิลปะล้านนา  สร้างเมื่อพ.ศ. 2105  เชื่อกันว่า  เป็นพระพุทธรูปฉลองพระองค์ของพระนางยอดคำทิพย์  พระบรมราชชนนีของพระเจ้าไชยเชษฐาธิราช  ทั้งกำหนดเป็นพระราชพิธีที่กษัตริย์เวียงจันทน์ต้องเสด็จมานมัสการ  พระเจ้าองค์ตื้อทุกเดือน  4  เสด็จพร้อมขบวนช้าง  ม้า  มาสักการะจากวัดท่าคกเรือ  อำเภอท่าบ่อถึงวัดพระเจ้าองค์ตื้อ  เป็นระยะทาง  10  กิโลเมตร  ถนนนี้จึงมีชื่อว่า  “จรดลสวรรค์”  มาจนถึงปัจจุบัน
เมื่อวันที่  20  กันยายน  พ.ศ.  2520  สมเด็จพระบรมโอรสาธิราช  สยามมกุฎราชกุมาร  พร้อมด้วยพระเจ้าวรวงศ์เธอ  พระองค์เจ้าโสมสวลี  พระวรชายาทินัดดามาศ  เสด็จเป็นองค์ประธานยกช่อฟ้าขึ้นสู่วิหารประดิษฐานหลวงพ่อพระเจ้าองค์ตื้อ  พร้อมทั้งได้อัญเชิญพระนามาภิไธยย่อ  (ม.ว.ก.)  ขึ้นประดิษฐานที่หน้าบรรณของวิหารหลวงพ่อพระเจ้าองค์ตื้อ  และได้ทรงมอบพระนามาภิไธยของทั้งสองพระองค์จารึกลงในแผ่นศิลาหินอ่อนไว้ด้านหน้าของตัววิหารหลวงพ่อพระเจ้าองค์ตื้อด้วย
มีสิ่งปลูกสร้างอยู่ในบริเวณวัด

1.  อุโบสถ   สร้างด้วยก่ออิฐโบกปูน  ค่าก่อสร้างประมาณ  10,000,000  บาท  (สิบล้านบาทถ้วน)
2.  วิหารประดิษฐานหลวงพ่อพระเจ้าองค์ตื้อ  จำนวน  1  หลัง  ทำลายหน้าบรรณ  ติดกระจก  พร้อมตาข่ายกันนก  สร้างด้วยก่ออิฐโบกปูน  ค่าก่อสร้างประมาณ  30,000,000  บาท
(สามสิบล้านบาทถ้วน)
3.  ศาลาการเปรียญ  จำนวน  1  หลัง  2  ชั้น  สร้างด้วยหินอ่อนทั้งหลัง	ค่าก่อสร้างประมาณ  15,000,000  บาท  (สิบห้าล้านบาทถ้วน)
4.  กุฏิ  จำนวน  7  หลัง  2  ชั้น  สร้างด้วยไม้  ก่ออิฐโบกปูน  ค่าก่อสร้างประมาณ  13,000,000  บาท  (สิบสามล้านบาทถ้วน)
5.  ศาลาเอนกประสงค์  สร้างด้วยก่ออิฐโบกปูน  ค่าก่อสร้างประมาณ  500,000  บาท
(ห้าแสนบาทถ้วน)
6.  ศาลากองอำนวยการ  สร้างด้วยก่ออิฐโบกปูน  ค่าก่อสร้างประมาณ  1,000,000  บาท
(หนึ่งล้านบาทถ้วน)
7.  หอพระไตรปิฎก  2  ชั้น  ชั้นล่างเป็นพิพิธภัณฑ์โบราณวัตถุประจำหมู่บ้าน  สร้างด้วยก่ออิฐโบกปูน  ค่าก่อสร้างประมาณ  5,200,000  บาท  (ห้าล้านสองแสนบาทถ้วน)
8.  ศาลาริมน้ำ  (ประรำพิธี) สร้างด้วยเหล็ก  2  ตอน  กว้าง  10  เมตร  ยาว  100  เมตร  ค่าก่อสร้างประมาณ  2,000,000  บาท  (สองล้านบาทถ้วน)9. ถังน้ำประปา  จำนวน  1  ชุด  สร้างด้วยคอนกรีตเสริมเหล็ก สูง  30  เมตร  บรรจุน้ำได้  50,000 ลิตร  มูลค่าการก่อสร้าง  300,000 บาท (สามแสนบาทถ้วน) ห้องน้ำ  จำนวน  4  หลัง  30  ห้อง สร้างด้วยคอนกรีตเสริมเหล็ก
มูลค่าการก่อสร้าง  853,000 บาท (แปดแสนห้าหมื่นสามพันบาทถ้วน)
9.  ซุ้มประตู จำนวน 1 ซุ้ม สร้างด้วยคอนกรีตเสริมเหล็ก ขนาดกว้าง  5  เมตร  สูง  12 เมตร   มูลค่าการก่อสร้าง   900,000 บาท   (เก้าแสนบาทถ้วน)
10.  ป้อมตำรวจ  รักษาความปลอดภัยภายในวัด  และอำนวยความสะดวกนักท่องเที่ยว  มีห้องน้ำในตัว  มูลค่าก่อสร้าง  100,000  บาท  (หนึ่งแสนบาทถ้วน)
ปัจจุบันวัดศรีชมภูองค์ตื้อกำลังพัฒนาถาวรวัตถุดังต่อไปนี้

ตอกเสาเข็ม  เทคานยึดหน้าดิน  สร้างที่กั้นริมตลิ่งแม่น้ำโมง  สร้างระเบียงริมแม่น้ำโมง  ก่ออิฐโบกปูน  ปูพื้นด้วยกระเบื้อง  กว้าง  3  เมตร  ยาว  300  เมตร  ค่าก่อสร้างประมาณ  3,000,000  บาท  (สามล้านบาทถ้วน)
มีประชาชนบำรุงวัด  ประมาณ  100,000 - 200,000  คน  และในวัดธรรมสวนะวันอุโบสถ  มีประชาชนมาประกอบศาสนกิจเฉลี่ยนครั้งละ  ประมาณ  350-400  คน
กิจกรรมพิเศษในวันธรรมสวนะและวันสำคัญทางศาสนา

1  วันมาฆบูชา  จัดให้มีการแสดงพระธรรมเทศนาแก่ประชาชนทั่วไป  และครูอาจารย์นักเรียนโรงเรียนต่าง ๆ ในเขตอำเภอท่าบ่อ  ประมาณโรงเรียนละ  500  คนไหว้พระบูชาพระรัตนตรัย  สมาทานเบญจศีล  บรรยายธรรม  เวียนเทียนในตอนเย็น
2  วันเทศกาลนมัสการหลวงพ่อพระเจ้าองค์ตื้อประจำปี  ระหว่างวันขึ้น  11  ค่ำ  เดือน  4  ถึง  วันขึ้น  15  ค่ำ  เดือน  4  ของทุกปี
3  วันเทศกาลตรุษสงกรานต์ประจำปี  ระหว่างวันที่  13  -  15  เมษายน  ทุกปี
4  วันวิสาขบูชา  จัดให้มีการแสดงพระธรรมเทศนาแก่ประชาชนทั่วไป  และครูอาจารย์นักเรียนโรงเรียนต่าง ๆ ในเขตอำเภอท่าบ่อ  ประมาณโรงเรียนละ  500  คน    มีการไหว้พระบูชาพระรัตนตรัย  สมาทานเบญจศีล  บรรยายธรรม  เวียนเทียนในตอนเย็น
5  วันอาสาฬหบูชา  จัดให้มีการแสดงพระธรรมเทศนาแก่ประชาชนทั่วไป  และครูอาจารย์นักเรียนโรงเรียนต่าง ๆ ในเขตอำเภอท่าบ่อ  ประมาณโรงเรียนละ  500  คน    มีการไหว้พระบูชาพระรัตนตรัย  สมาทานเบญจศีล  บรรยายธรรม  เวียนเทียนในตอนเย็น
6  วันเข้าพรรษา  จัดให้มีการทำบุญตักบาตรรอบวิหารหลวงพ่อพระเจ้าองค์ตื้อ  บรรยายธรรม  มีประชาชนร่วมทำบุญบำเพ็ญกุศล  ประมาณ  300  -  400  คน
7  วันออกพรรษา  จัดให้มีการทำบุญตักบาตรกลางหมู่บ้าน  บรรยายธรรม  มีประชาชนร่วมทำบุญบำเพ็ญกุศล  ประมาณ  300  -  400  คน
8  โครงการปฏิบัติธรรมเฉลิมพระเกียรติ  5  ธันวามหาราช  ระหว่าง  4  -  6  ธันวาคม  ทุกปี  จัดให้นักเรียนระดับประถมศึกษา  มัธยมศึกษา  และประชาชนทั่วไป  ร่วมบวชชีพราหมณ์  ปฏิบัติธรรมถวายเป็นพระราชกุศลแด่พระบาทสมเด็จพระเจ้าอยู่หัว  มีกิจกรรมการทำวัตร  ไหว้พระสวดมนต์  ฟังธรรมบรรยาย  ปฏิบัติกรรมฐาน  เดินจงกรม  นั่งสมาธิ  แยกฐานปฏิบัติเป็นกลุ่ม ๆ
9  วันส่งท้ายปีเก่าต้อนรับปีใหม่  ระหว่างวันที่  31  -  1  มกราคม  ทุกปี  จัดให้มีการบำเพ็ญบุญกุศล  ด้วยการเจริญพระพุทธมนต์  ทำบุญตักบาตร  ฟังธรรมบรรยาย  ประชาชนร่วมงานปีละประมาณ  50,000  -  70,000  คน
การปกครองประเทศฝรั่งเศส

การปกครองประเทศฝรั่งเศส เป็นระบบการปกครองแบบกึ่งประธานาธิบดี ภายใต้รัฐธรรมนูญแห่งสาธารณรัฐฝรั่งเศสที่ 5
รัฐสภาแห่งประเทศฝรั่งเศส แบ่งเป็นฝ่ายบริหาร ฝ่ายนิติบัญญัติ และฝ่ายตุลาการ โดยมีประธานาธิบดีใช้อำนาจบริหารร่วมกับนายกรัฐมนตรีที่แต่งตั้ง คณะรัฐมนตรี ซึ่งรวมถึงนายกรัฐมนตรีสามารถถูกถอดถอนได้โดยสภาผู้แทนราษฎร หรือ"สภาล่าง" โดยการลงมติไม่ไว้วางใจ เพื่อแสดงให้เห็นว่านายกรัฐมนตรีจะต้องผ่านการสนับสนุนโดยเสียงส่วนมากของสภาฯ
รัฐสภาประกอบด้วย สภาผู้แทนราษฎร และวุฒิสภา เพื่อทำหน้าที่ผ่านร่างกฎหมายและงบประมาณ รวมทั้งตรวจสอบการทำงานของฝ่ายบริหาร ผ่านทางการถามกระทู้สดในรัฐสภา โดยมีสภารัฐธรรมนูญ ("Conseil Consitutionnel") มีหน้าที่รับรองให้บทบัญญัติต่าง ๆ เป็นไปตามรัฐธรรมนูญ โดยสมาชิกสภารัฐธรรมนูญ จะได้รับการคัดเลือกจากประธานาธิบดี ประธานสภาผู้แทนราษฎร และประธานวุฒิสภา อนึ่ง อดีตประธานาธิบดียังดำรงตำแหน่งเป็นสมาชิกสภารัฐธรรมนูญด้วย
ระบบตุลาการ ซึ่งเป็นแบบระบบกฎหมายโดยสืบทอดจากประมวลกฎหมายนโปเลียน แบ่งเป็นสองฝ่าย คือ ศาลแพ่งและอาญา (ดูแลคดีแพ่งและอาญา) และศาลปกครอง (ดูแลเรื่องการใช้อำนาจรัฐ) โดยแต่ละฝ่ายจะมีศาลสูงสุด คือ ศาลยุติธรรมสูงสุด (ศาลฎีกา) สำหรับคดีความทางแพ่งและอาญา และศาลปกครองสูงสุด (ประเทศฝรั่งเศส) สำหรับคดีด้านปกครอง โดยรัฐบาลฝรั่งเศสรวมถึงหน่วยงานและองค์กรอิสระอื่น ๆ ที่มีหน้าที่ตรวจสอบการใช้อำนาจรัฐอีกหลายทางด้วย
ประเทศฝรั่งเศสมีการปกครองแบบรัฐเดี่ยว และแบ่งการปกครองย่อยเป็นแคว้น (région) จังหวัด (départements) และเทศบาล (communes) ซึ่งจะมีขอบเขตการปกครองส่วนท้องถิ่นของตนทั้งด้านการคลังและงบประมาณ ซึ่งรัฐบาลกลางไม่สามารถเข้ามาแทรกแทรงได้
เนื่องจากประเทศฝรั่งเศสเป็นสมาชิกก่อตั้งของประชาคมถ่านหินและเหล็กกล้าแห่งยุโรป (European Coal and Steel Community) ซึ่งต่อมาภายหลังได้พัฒนาเป็นสหภาพยุโรป ดังนั้นประเทศฝรั่งเศสจึงต้องถ่ายโอนอำนาจอธิปไตยบางส่วนให้กับสหภาพยุโรปตามรัฐธรรมนูญแห่งสหภาพยุโรป และรัฐบาลฝรั่งเศสจำต้องปฏิบัติตามสนธิสัญญาและกฎข้อบังคับแห่งสหภาพยุโรป